VVO teki vajaat pari viikkoa sitten esisopimuksen yli 8 600 Ara-asunnon myymisestä Y-Säätiölle. Megaluokan kysymys on, mitä tapahtuu asukkaiden vuokrissaan keräämille talojen korjausrahoille.

Jos kauppa tehdään kiinteistökauppana, rahat jäävät VVO:lle.

Laki on mahdollistaa sen, että asunto-omistajat keräävät tulevia korjauksia varten rahaa ennakkoon. Asukkailta on voitu kerätä omakustannusvuokran päälle sääntelemätön määrä korjausrahaa.

Rakennuslehden käyttämän asiantuntijan selvitti VVO:n asuintalovarauksia vuoden 2014 tilinpäätöstiedoista.

Selvityksen mukaan VVO:lla on eri yhtiöissä olevien Ara-asuntojen osalta 245,3 miljoonan euron edestä asuintalovarauksia. Summa on todellisuudessa hieman suurempikin, sillä osa markkinaehtoisten yhtiöiden alla olevien Ara-asuntojen asuintalovarauksista ei ole luvuissa mukana.

Asuintalovaraus on verottajan osakeyhtiöille sallima tuloksentasauskeino, jolla tulosta siirretään myöhempien korjausten rahoitukseen tuloksen eliminoimiseksi. Käytännössä se on verovelkaa, joka on edellisvuosilta kertynyttä voittoa. Varaus on purettava kymmenen vuoden aikana sen tekemisestä, jotta välttyy veroilta. Käytännössä kysymys on varautumisesta tulevia korjauksia varten.

Ara-asuntojen myynnissä kauppahinta määräytyy sen mukaan, paljonko myytäviin yhtiöihin on sijoitettu omia varoja. VVO:n Y-säätiölle kauppaamien asuntojen myyntihinnaksi on arvioitu kauppaa koskevassa tiedotteessa 75 miljoonaa euroa. VVO:n asuntokannan perusteella voi arvioida, että myytyjen asuntojen osalta asuintalovaraus on jopa 100 miljoonan euron luokkaa.

VVO:n toimitusjohtaja Jani Nieminen kiistää konsernin tilinpäätöstiedoista kerättyjen tietojen oikeellisuuden. Hänen mukaansa VVO:n Ara-asuntojen asuintalovarauksissa puhutaan korkeintaan kymmenistä miljoonista euroista.

Y-Säätiölle myytävistä asunnoista on Niemisen mukaan tehty vasta esisopimus ja kaupan toteuttamistapaa vasta selvitetään. Siksi hän ei halua puhua kaupan yksityiskohdista. Auki on myös se, tehdäänkö kauppa yhtiö- vai kiinteistökauppana. Jos kauppa toteutetaan kiinteistökauppana, asuintalovaraukset eivät siirry kaupan mukana.

”Yleensä tällaiset kaupat ovat olleet kiinteistökauppoja”, Nieminen sanoo.

”VVO:n asia”

Asunnot ostavassa Y-Säätiössä pidetään VVO:n asiana, mitä tapahtuu asukkaiden asuntokorjauksia varten keräämille korjausmiljoonille.

”En lähde kommentoimaan VVO:n asioita”, Y-Säätiön toimitusjohtaja Juha Kaakinen sanoo kysyttäessä kaupan kohteena olevien asuntojen asuintalovarauksen eli asukkaiden keräämien korjausrahojen kohtalosta. Hänen mukaansa kauppahinta on Aran määrittelemä luovutushinta eikä rahavaroja siirry kaupassa.

Kaakisen mukaan VVO:n asuntojen korjaushistoria on käytössä, ja korjaussuunnitelmat näyttävät asiallisilta. ”Asunnoista maksetaan luovutuskorvaus, ja varaudumme siihen, että talojen kunto pidetään hyvänä jatkossakin”, hän sanoo.

Aran ylijohtaja Hannu Rossilahti kertoo, että Ara valvoo myyntihinnan suuruutta ja sitä, että ostaja on hyväksytty taho. Esisopimusvaiheessa kaupan paperit eivät ole vielä Arassa, joten Rossilahti ei ota kantaa korjausvarausten kohtaloon.